༄༅། །དགེ་ཚོགས་བྱང་ཆུབ་སྙིང་པོའི་རྒྱུར་སྨིན་པའི་བསྔོ་བ་སྨོན་ལམ་གྱི་ཚིགས་སུ་བཅད་པའི་བྱང་ཆུབ་སྤྱོད་པའི་གསེར་འགྱུར་ཞེས་བྱ་བ་བཞུགས་སོ།། ༄༅། །སརྦཱརྠ་སིདྡྷིརྦྷ་ཝ་ཏུ། ཕྱོགས་བཅུའི་ཞིང་གི་མི་མཆོག་ཆོས་རྔ་ཆེ། །དེ་སྲས་གདུང་འཚོབ་ཐོས་སྒྲོགས་སྲུང་མར་བཅས། །དགེ་བ་ཡོངས་བསྔོ་སྒྱུ་མའི་རྩེ་འཇོའི་ཀློང་། །སྨོན་ལམ་གྲུབ་པའི་བདེན་དཔང་དགོངས་ཤིག་ཀྱེ། །རང་བཞིན་སྤྲོས་བྲལ་ཆོས་སྐུ་ཀུན་དུ་བཟང་། །དགེ་མཚན་རྫོགས་པའི་ལོངས་སྐུ་གསང་བའི་བདག །འགྲོ་འདུལ་ཐབས་མཁས་སྤྲུལ་སྐུ་པདྨ་འབྱུང་། །རྣམ་གསུམ་དབྱེར་མེད་ངེས་པའི་ཐལ་སྦྱར་འཆིང་། །མཁའ་ཡི་རྣ་བ་གཅིག་ལས་དག་བྱེད་སྣོད། །ཇི་སྙེད་གྲངས་སུ་གཟུགས་བརྙན་སྟོན་པ་བཞིན། །སྟོན་པ་མཆོག་དང་ཞུ་འདྲི་ཐ་དད་ཀྱི། །ངོ་མཚར་བཀོད་པ་ལེགས་བསྟན་གསུངས་པའི་ཆོས། །གསུང་རབ་ཀུན་གྱི་ཡང་རྩེ་རྒྱུད་སྡེ་ཡི། །རྗེས་འབྲང་གཞི་ལམ་འབྲས་བུས་བསྡུས་པའི་ཆོས། །ཀུན་གྱི་བསླབ་བྱར་སློབ་པའི་ཕྱོགས་ཀུན་ལས། །རྣམ་པར་འགལ་བའི་ནོངས་པ་གང་དག་ཡོད། །ཡོན་ཏན་ཞིང་གྱུར་ཕྱི་ནང་གསང་བ་ཡི། །དཔལ་ལྡན་བླ་མ་ཡི་དམ་ཞི་དང་ཁྲོ། །རྒྱལ་བ་སྲས་སློབ་མཁའ་འགྲོ་ཆོས་སྲུང་བཅས། །ཀུན་གསལ་འགྲམ་པར་གཏམས་པའི་གཡར་ལམ་དུ། །སྔགས་ལམ་གཞི་མ་རྩ་བ་ཡན་ལག་དང་། །སྐུ་གསུང་ཐུགས་ཀྱི་དམ་ཚིག་ཉམས་སོ་ཅོག །སྙིང་གི་དཀྱིལ་ནས་འགྱོད་ཀྱིན་མཐོལ་བཤགས་ཀྱི། །དྲི་མེད་དག་བྱེད་བཤགས་པའི་རྒྱུད་ཆེན་འདི། །གང་དག་ཀློག་འཛིན་ཡིད་ལ་བྱེད་པའི་རྒྱུད། །ཚེ་རབས་བསགས་པའི་སྡིག་ལྟུང་ཉེས་ཚོགས་བཅས། །སྐད་ཅིག་ཉིད་ནས་སྤྲིན་བྲལ་ཟླ་བ་ཡི། །དཀྱིལ་འཁོར་ཇི་བཞིན་ཡང་དག་ཡོན་ཏན་སྟོན། །ཐུན་མོང་འགྲོ་ངོར་གསུངས་པ་ཐར་པ་ཆེ། །ཕྱོགས་སུ་རྒྱས་པའི་མདོ་སོགས་མང་བསྟན་ལས། །ཐུན་མོང་མིན་པའི་གདུལ་བྱར་གསང་རྒྱུད་ཀྱིས། །ཉེར་བསྟན་བཤགས་པའི་རྒྱུད་ཉིད་ཁྱད་པར་འཕགས། །ཚུལ་ཆེན་སྔོ་བསངས་བཻ་ཌཱུརྻ་ཡི་གཞིར། །རིན་ཆེན་ཁམས་ཀྱིས་རྣམ་བཀྲའི་རྒྱུ་སྦྱོར་མཁན། །དད་གསུམ་ཡིད་ཀྱི་ཤིང་རྟ་ཆོས་སྤྱོད་བཅུའི། །ཕྱོགས་སུ་དྲངས་ལ་ཀླུ་སྐྱིད་ཅེས་བྱས་བཞེངས། །འདིས་མཚོན་དུས་གསུམ་དགེ་བས་སྦྱིན་པའི་བདག །ལྟོས་བཅས་ཀྱིས་མཚོན་མར་གྱུར་སེམས་ཅན་རྣམས། །ངན་འགྲོ་སྲིད་པའི་སྡུག་བསྔལ་དེ་རྒྱུར་བཅས། །བྱང་དག་འབྲས་བུ་དལ་འབྱོར་ལུས་ཐོབ་ཤོག །དད་པའི་ཞིང་ས་གཤིན་པར་དཀོན་མཆོག་གསུམ། །སྐྱབས་སོང་སྡོམ་པའི་ས་བོན་གང་བཏབ་པ། །བག་ཡོད་སྤྱོད་པའི་མཐུན་རྐྱེན་ལེགས་སྦྱར་བས། །འདི་ཕྱིར་བདེ་བའི་ལོག་ཐོག་ལེགས་གྱུར་ཅིག །ཁྱད་པར་ཚེ་གཅིག་འཚང་རྒྱ་བགྱིད་པའི་ཐབས། །གསང་ཆེན་ལམ་སྟོན་རྡོ་རྗེ་སློབ་དཔོན་མཇལ། །དེས་བསྟན་ཞི་ཁྲོ་རབ་འབྱམས་ལྷག་པའི་ལྷ། །བཀའ་སྲུང་དམ་ཅན་མི་འབྲལ་འགྲོགས་པར་ཤོག །རིམ་ཅན་ཅིག་ཅར་ཐོབ་པ་སྡོམ་པའི་ཚོགས། །ཉེས་མེད་བསྲུང་ཞིང་བག་མེད་འགལ་བྱས་ཚེ། །ཉེས་ལྟུང་ལྷན་ཅིག་མི་འགྲོགས་འགྱོད་སེམས་ཀྱིས། །མཐོལ་ཚངས་དག་པའི་དམ་ཚིག་ལ་གནས་ཤོག །གཞན་དོན་བླ་མེད་བྱང་ཆུབ་འདོད་པའི་བློས། །ཆོས་ཀུན་སྤྲོས་བྲལ་ལྟ་བས་རྒྱུད་སྦྱངས་ནས། །བསྐྱེད་རྫོགས་རྣལ་འབྱོར་བསྒོམ་བརྩོན་སྔགས་སྤྱོད་ཀྱིས། །མཐའ་ཡས་ཡོན་ཏན་རྒྱུད་ལ་བསྐྱེད་པར་ཤོག །སྔགས་སྤྱོད་ནུས་པ་གྲུབ་པའི་གོམ་རླབས་ཀྱིས། །དཔག་ཡས་ཚོགས་གཉིས་ནོར་འཛིན་ཡོངས་གཞལ་ལ། །བར་ཆད་སྟོབས་ལྡན་རྐང་འོག་བཅིང་བ་དང་། །ཡོན་ཏན་མི་ཟད་ཁྱབ་འཇུག་སྟོབས་རྫོགས་ཤོག །མཐར་ཐུག་ཆེ་མཆོག་ཡན་ལག་བདུན་ལྡན་གནས། །མངོན་གྱུར་སྐུ་གསུང་ཐུགས་ཀྱི་གསང་བ་གསུམ། །བསམ་གྱིས་མི་ཁྱབ་ལྷུན་གྲུབ་ཡོན་ཏན་གྱིས། །སྲིད་པ་ནམ་གནས་གཞན་དོན་འབྱུང་བར་ཤོག །དེ་སྲིད་སྐྱེ་བར་རིགས་བཟང་བློ་གྲོས་གསལ། །ལྔ་རིག་མཁས་དང་གྲུབ་པས་རྗེས་བཟུང་ནས། །མདོ་སྔགས་གདམས་པ་ཐར་པ་མཆོག་གི་གསོས། །བཏུང་བས་འཚོ་བའི་སྐལ་བ་ཅན་གྱུར་ཅིག །བྱིན་རླབས་འཛད་མེད་དངོས་གྲུབ་ཅི་འདོད་འཇོ། །གང་བཅོལ་ཕྲིན་ལས་ཐོགས་མེད་སྒྲུབ་བྱེད་པར། །ཆེས་ཆེར་བསྔགས་པའི་བླ་མ་ལྷ་སྲུང་ཚོགས། །བདེན་པའི་སྟོབས་ཀྱིས་སྨྲས་དོན་འགྲུབ་གྱུར་ཅིག །ཡིད་བཟང་དབང་པོ་མི་བདག་ལྟོས་འཕྱེ་སོགས། །འཇིག་རྟེན་ཆེར་རློམ་ཀུན་གྱིས་མཆོད་བྱས་པའི། །བསོད་ནམས་ཕུང་པོ་མཐའ་ཀླས་ཐོབ་གྱུར་པ། །མཆོག་གསུམ་བཀྲ་ཤིས་དེས་འདིར་བདེ་ལེགས་ཤོག །ཅེས་རིན་ཆེན་ཁམས་ལས་གྲུབ་པའི་དྲི་མེད་བཤགས་རྒྱུད་དད་རྟེན་དུ་བཞེངས་པའི་དགེ་ཚོགས་བྱང་ཆུབ་སྙིང་པོའི་རྒྱུར་སྨིན་པའི་བསྔོ་བ་སྨོན་ལམ་གྱི་ཚིགས་སུ་བཅད་པ་བྱང་ཆུབ་སྤྱོད་པའི་གསེར་འགྱུར་ཞེས་བྱ་བ་འདི་ནི། དད་གསུམ་སྙིང་གི་ནོར་ལྡན་སྦྱིན་པའི་བདག་མོ་ཀླུ་སྐྱིད་མའི་ངོར། རྒྱལ་བ་གཉིས་པ་རྗེ་བཙུན་ཨེ་ཝཾ་པ་ཆེན་པོ་བརྒྱུད་པར་བཅས་པའི་ལེགས་གསུངས་བདུད་རྩིའི་བཏུང་བས་འཚོ་བའི་བནྡེ་ཚུལ་ཁྲིམས་རིན་ཆེན་ཞེས་བོད་པས། ལྷུན་གྲུབ་སྟེང་གི་རྒྱལ་ཁབ་ཀྱི་དབང་ཕྱོགས་ཀྱི་བ་གམ་གསུམ་པར་བྲིས་པ་དགེ་ལེགས་འཕེལ་བར་གྱུར་ཅིག །སརྦ་མངྒ་ལཾ།།